b'\n_START_ARTICLE_\n\xc5\xa0krlatinka\n_START_SECTION_\nDiagnoza\n_START_PARAGRAPH_\nBolezen diagnosticiramo klini\xc4\x8dno. Krvni testi poka\xc5\xbeejo znatno levkocitozo z nevtrofilijo, \xc5\xa1tevilo eozinofilcev je lahko prav tako povi\xc5\xa1ano. Pospe\xc5\xa1ena je sedimentacija rde\xc4\x8dih krvni\xc4\x8dk, povi\xc5\xa1ana sta tudi vrednost C-reaktivnega proteina in titer antistreptolizina 0. V vzorcu, vzetem iz \xc5\xberela, obi\xc4\x8dajno lahko doka\xc5\xbeemo streptokoke.\n_START_SECTION_\nZapleti\n_START_PARAGRAPH_\nMed zapleti \xc5\xa1krlatinke je sepsa zaradi vdora bakterije v kri. Prav tako se lahko pojavi neustrezen odziv imunskega sistema. Pri septi\xc4\x8dnih zapletih, ki so sicer danes redki, lahko pride do vnetja u\xc5\xa1es, obnosnih votlin, bakterijske plju\xc4\x8dnice, gnojnega vnetja (empiema) v prsnem ko\xc5\xa1u, meningitisa ali v skrajni obliki do sistemske sepse._NEWLINE_Zapleti v odzivu imunskega sistema zajemajo glomerulonefritis, revmati\xc4\x8dno vro\xc4\x8dico in nodozni eritem._NEWLINE_Pri nezdravljeni \xc5\xa1krlatinki se po okoli 18 dneh od oku\xc5\xbebe lahko pojavi sekundarni maligni sindrom (ponovna vro\xc4\x8dina, vneto \xc5\xberelo, septi\xc4\x8dni zapleti v u\xc5\xa1esih, \xc5\xberelu in nosu, oku\xc5\xbeba ledvic, revmati\xc4\x8dna vro\xc4\x8dica).'